b'\n_START_ARTICLE_\nP\xc3\xb6ll\xc3\xb6kk\xc3\xa4\xc3\xa4t\n_START_SECTION_\nPiirteit\xc3\xa4\n_START_PARAGRAPH_\nMonet p\xc3\xb6ll\xc3\xb6kk\xc3\xa4\xc3\xa4t lukeutuvat kookkaimpiin p\xc3\xa4iv\xc3\xa4perhosiin ja suvussa perhosen siipiv\xc3\xa4li vaihtelee 65\xe2\x80\x93200 mm. Aikuiset perhoset lent\xc3\xa4v\xc3\xa4t yleens\xc3\xa4 vain lyhyit\xc3\xa4 matkoja hitaasti l\xc3\xa4hell\xc3\xa4 maanpintaa ja erityisesti koiraat tulevat imem\xc3\xa4\xc3\xa4n nesteit\xc3\xa4 maahan pudonneista m\xc3\xa4t\xc3\xa4nevist\xc3\xa4 hedelmist\xc3\xa4. Lev\xc3\xa4tess\xc3\xa4\xc3\xa4n perhoset ovat p\xc3\xa4\xc3\xa4 yl\xc3\xb6sp\xc3\xa4in ja luottavat paitsi siipien alapintojen harmaan- ja ruskeankirjavaan suojav\xc3\xa4riin, my\xc3\xb6s takasiipien alapinnoilla n\xc3\xa4kyviin suuriin silm\xc3\xa4t\xc3\xa4pliin, jotka ilmeisesti pelottavat saalistajia, joskaan ei ole tiedossa mit\xc3\xa4 ne tarkalleenottaen j\xc3\xa4ljittelev\xc3\xa4t._NEWLINE_Vaikka perhosilla on takaruumiissaan tuoksua tuottavat rauhaset, ilmeisesti p\xc3\xb6ll\xc3\xb6kk\xc3\xa4iden pariutuminen vaatii visuaalista kosiskelua. Naaraan t\xc3\xa4ytyy ilmeisesti my\xc3\xb6s paritella useita kertoja saadakseen kaikki tuottamansa munat hedelm\xc3\xb6itetty\xc3\xa4. Munat naaras munii pieniksi ryhmiksi ravintokasvin lehtien alapinnoille. Toukat ovat h\xc3\xa4m\xc3\xa4r\xc3\xa4- ja y\xc3\xb6aktiivisia ja suojautuvat saalistajilta kemiallisten pelotteiden avulla. Toukat el\xc3\xa4v\xc3\xa4t pienin\xc3\xa4 vaeltelevina ryhmin\xc3\xa4, joiden yksil\xc3\xb6m\xc3\xa4\xc3\xa4r\xc3\xa4 pienenee toukkien kasvaessa. Ravintokasveja ovat ainakin banaanikasvit (Musaceae), marantakasvit (Maranthaceae) sek\xc3\xa4 helikoniakasvit (Heliconiaceae). Erityisesti paahdep\xc3\xb6ll\xc3\xb6k\xc3\xa4s (Caligo memnon) on Keski-Amerikassa huomattava banaaniviljelmien tuholainen sy\xc3\xb6den banaanikasvit jopa kokonaan lehdett\xc3\xb6miksi. Toukat vaivaavat harvoin palmukasveja, mutta \xc3\xb6ljypalmuviljelmill\xc3\xa4 on todettu yksitt\xc3\xa4isen toukan sy\xc3\xb6v\xc3\xa4n jopa 1500\xc2\xa0cm\xc2\xb2 lehte\xc3\xa4._NEWLINE_Monien muiden perhoslajien tapaan koiraat valtaavat maastosta reviirin, jonka rajoja ne aktiivisesti partioivat, kuitenkin ilmeisesti vain hyvin lyhyen aikaa vuorokaudesta. P\xc3\xa4iv\xc3\xa4perhosille ep\xc3\xa4tyypilliseen tapaan p\xc3\xb6ll\xc3\xb6kk\xc3\xa4\xc3\xa4t ovat aktiivisia aamu- ja iltah\xc3\xa4m\xc3\xa4r\xc3\xa4ss\xc3\xa4 aamulennon p\xc3\xa4\xc3\xa4ttyess\xc3\xa4 viimeist\xc3\xa4\xc3\xa4n ennen auringonnousua. H\xc3\xa4m\xc3\xa4r\xc3\xa4aktiivinen k\xc3\xa4ytt\xc3\xa4ytyminen tuo niit\xc3\xa4 joskus y\xc3\xb6perhosten tapaan kirkkaiden valojen luokse. Erikoisen k\xc3\xa4ytt\xc3\xa4ytymisen taustalla saattaa olla se seikka, ett\xc3\xa4 p\xc3\xb6ll\xc3\xb6kk\xc3\xa4\xc3\xa4t monista muista p\xc3\xa4iv\xc3\xa4perhosista poiketen kelpaavat linnuille saaliiksi.'